靈巖行
作者：杜欽况
朝代：宋

paragraphs: 山迴路疑絕，林深祕巖扃。
鑿翠出金碧，開軒列雲屏。
希有昔成道，久矣斯巖靈。
法定卧蒼壁，白日穿空明。
令威指泉竇，一鑿秋寒澄。
定水供萬衆，不縮亦不盈。
如公禪宗秀，於世本無營。
聊爲出山雲，乘風無縱橫。
坐令多寶藏，百神轉雷霆。
夜月嘯彫虎，玉匣開晶熒。
笑指八解池，外流中不傾。
何必空山雷，始悟物我情。